Peter Skaarup (DD), 2023-05-11:
Tak for ordet.
Med beslutningsforslaget vil forslagsstillerne sikre, at alle udlændinge årligt skal betale et gebyr for fortsat ophold i Danmark, som beløbsmæssigt svarer til gebyret, som blev betalt ved indgivelse af ansøgning om opholdstilladelse eller familiesammenføring, eller hvad det nu er, der er ens opholdsgrundlag i Danmark.
Det vil altså sige, at hvis man som udlænding ved ansøgning om f.eks. familiesammenføring har betalt et gebyr, så skal udlændingen årligt betale det samme gebyr for at opretholde mulighed for familiens ophold.
I Danmarksdemokraterne mener vi grundlæggende, at det er vigtigt, at vi stiller krav til de udlændinge, der kommer hertil.
Det ville være helt naturligt, at vi stiller markante krav til, at man skal bidrage, når man kommer til Danmark – bidrage til samfundet i form af uddannelse eller arbejde og på sigt i det hele taget bidrage fra familiens side til opholdet i Danmark.
Det er et grundlæggende princip og et fornuftigt princip, at udlændinge, der kommer hertil, i det hele taget skal forsørge sig selv, altså være med til at sikre, at man bidrager til det land, man er kommet til.
Så kan man sige: Er det så proportionalt, at man vil gøre udlændinges opholdstilladelse afhængig af at betale et gebyr, når man f.eks. tænker på, at nogle udlændinge er flygtninge, som rent faktisk, heldigvis, går på arbejde eller er i uddannelse, selv om det selvfølgelig fortsat er en vigtig udfordring at få flere i arbejde?
Og her har Dansk Folkeparti selvfølgelig en pointe i, at det da er vigtigt, at man bidrager, hvis man er kommet til Danmark, og at man i øvrigt også indordner sig i forhold til den kultur og de værdier, vi har i Danmark.
Man skal altså betale et gebyr for at få lov til at være i landet, selv om man er i arbejde.
Samtidig synes jeg også, når man kigger på forslaget, at der er nogle udfordringer forbundet med det, med henblik på hvad konsekvensen så vil være, hvis man af en eller anden grund ikke betaler det gebyr.
Betyder det, at man mister sin opholdstilladelse?
Betyder det, at man kan miste opholdstilladelsen, selv om man jo så har fået permanent opholdstilladelse?
Det har man jo fået på et tidspunkt.
Vil man så gerne rulle det tilbage og sige, at nu kan man ikke længere have den permanente opholdstilladelse?
Så jeg synes, at der er et behov for, at man får selve udmøntningen helt på plads i forhold til sådan et forslag som det her.
Hvordan skal det fungere i praksis?
Det skal i hvert fald præciseres, før man kan tage endelig stilling til den del af forslaget, som det ligger her.
Derfor er der altså nogle ting i det, som vi synes ikke er helt gennemtænkt, men vi vil selvsagt gerne være med til at kigge på initiativer og tiltag, der kan få flere udlændinge i arbejde.
Det siger sig selv.
Der er også problemer, som andre ordførere har været inde på, i forhold til om man tager de værdier til sig, der skal til for at være i Danmark.
Hr. Mohammad Rona kom meget fint ind på noget af det, synes jeg.
Arh, det er det vist ikke helt.
Der er brug for nogle fornuftige initiativer og fornuftige tiltag for at sikre, at vi får flere i arbejde, og at vi i øvrigt får strammet op der, hvor det virkelig betyder noget, sådan at dem, der vil Danmark, kan få lov til at blive her, og dem, der ikke vil Danmark, ikke kan få lov til at blive her.
Jeg skulle i øvrigt hilse fra Det Konservative Folkeparti og sige, at man heller ikke, som det ligger her, kan støtte forslaget fra Dansk Folkeparti.